钦定古今图书集成/理学汇编/学行典/第172卷 > 徐问
## 钦定古今图书集成/理学汇编/学行典/第172卷 > 徐问

按《武进县志》：“徐问，字用中，弘治壬戌成进士，除广平
府教官，迁刑部主事，历郎中。值权幸纵横，屹不为动，
出知登州，调临江，擒获大盗数百人，增筑颓堤七十
馀所。迁长芦转运使。时论以其除为左迁，人多不乐，
问欣然受命。居数月，转广西参政，累迁贵州巡抚。贵
州俗犷悍，喜相毒噬。问建贵阳书院，祀濂洛、关闽诸”
贤，集多士训诲之，群獠渐知礼让。以擒独山土酋蒙
钺功，赐玺书褒勉，升兵部侍郎。自谓“于道虽勤勤注
念，犹未有涣然冰释处。”因请告归，栖迟芳茂山下，杜
门扫轨几十年。起南京礼部侍郎，寻迁南京户部尚
书。不数月，乞归。所著有《山堂萃稿》《读书札记》。卒，谥庄
裕。学者称为“养斋先生。”